
Tartási rendellenességek gyakorisága kisiskolások körében

Összefoglaló
A mozgás, mint a fejlődés alapja fontos szerepet játszik a gyermekek életében, ami később felnőtt korra is fontossá válik. Elsősorban az egészség megőrzése érdekében fontos a mozgás, mert mint köztudott a mozgásszegény életmód számos megbetegedés kiváltó oka lehet. A mozgástevékenységek hiányában egyre több gyermek küzd túlsúllyal, cukorbetegséggel, gyakoriak a mozgásszervi problémák, a helytelen testtartás, bokasüllyedés.
A dolgozat fő célja volt felmérni, milyen arányban fordul elő tartási rendellenesség a két kiválasztott iskola alsó tagozatos tanulói körében. Kíváncsiak voltunk a tanulók tápláltsági szintjére. Érdekelt, hogy a tartási rendellenességek gyakorisága melyik nemre jellemzőbb. Erre a kérdésre is kerestük a választ.
A dolgozat első része szakirodalom alapján tartalmazza a hátgerinc fejlődését, a tartási formákat, a helyes testtartást elősegítő iskolai bútorzat leírását és a prevenció szükségességét a testnevelés óra keretein belül.
Az empirikus rész tartalmazza a kitűzött célokat, feltételezéseket és módszereket, valamint elemezzük a kapott eredményeket. A megszerzett ismeretek és analízisek csak információs jellegűek a kutatásban részt vevő minta (n=108) alacsony száma miatt.
A fül-vállmérésnél megállapítottuk, hogy a Köbölkúti iskolában több mint 50%-ban van jelen a tanulók körében a hátgerinc-deformitás, Szőgyénben 42%-ban. A pontos adatok a grafikonokban találhatóak. Első feltételezésünk nem igazolódott be, mert a fiúk rendelkeznek nagyobb részt túlsúllyal, a lányokkal szemben. A második feltételezésünk sem igazolódott be, mert a két iskola között véltünk különbséget felfedezni, mégpedig 21,27%-ot.
Harmadik feltételezésünk volt, hogy a lányokra jellemzőbb a hátgerinc-deformitás. Ez a feltételezés sem igazolódott be, mivel 38,88%-ban van jelen az elváltozás a lányoknál, a fiúknál pedig 40,74%-ban.
Az elért eredményeket értékesnek tartjuk az adott probléma jelentősége miatt. Összegzésképpen arra a megfogalmazásra jutottunk, hogy bizony a túlsúly és a hátgerinc-deformitás jelen van már az alsó tagozatos diákok körében. Ahhoz, hogy felnőttként is teljes és egészséges életet tudjanak élni meg kell szerettetni a tanulókkal a mozgást, mint sportot, hogy jelen legyen és a mindennapi életük részévé váljék.



